REPUBLIKA HRVATSKA

KLASA: 003-06/20-01/01

URBROJ: 238/31-22-01-20-02

Velika Mlaka, 28. siječnja 2020. godine

**Z A P I S N I K**

sa **38. sjednice Školskog odbora** Osnovne Škole Velika Mlaka održane 27. siječnja 2020. godine s početkom u 19,00 sati.

Nazočni članovi:

1. **Ana Marija Žugaj:** izabrani predstavnik osnivača
2. **Josip Piličić:** izabrani predstavnik osnivača
3. **Ivan Biluš:** izabrani predstavnik od strane roditelja
4. **Tihomir Topolnjak:** izabrani predstavnik od strane učitelja i stručnih suradnika; zamjenik predsjednika Školskog odbora
5. **Emil Brajer**: izabrani predstavnik od strane učitelja i stručnih suradnika.

Ravnateljica: Zrinka Šućur

Računovođa: Štefanija Janković

Zapisničar: Tihana Kordić-tajnik

Zamjenik Predsjednika Školskoga odbora Tihomir Topolnjak, predložio je sljedeći:

**D N E V N I R E D**

1. **Verificiranje Zapisnika sa 37. sjednice Školskoga odbora koja je održana 14. studenog 2019. godine**
2. **Promjena Odluke o početku i završetku nastavne godine, broju radnih dana i trajanju odmora učenika osnovnih i srednjih škola za šk. god. 2019/2020.**
3. **Zamolba učiteljice Marine Šilović za produljenje Ugovora o korištenju stana**
4. **Financijski plan 2020. godine**
5. **III. Izmjena Plana nabave roba, radova i usluga za 2019. godinu**
6. **Usvajanje prijedloga Pravilnika o postupku unutarnjeg prijavljivanja nepravilnosti i imenovanju povjerljive osobe Osnovne škole Velika Mlaka**
7. **Prijedlog izmjene Pravilnika o postupku zapošljavanja te procjeni i vrednovanju kandidata za zapošljavanje**
8. **Pitanja i prijedlozi**

Utvrđuje se da je predloženi Dnevni red jednoglasno usvojen.

**Ad 1.**

Školski odbor je jednoglasno, bez rasprave, usvojio zapisnik s 37. sjednice Školskoga odbora koja je održana 14. studenog 2019. godine.

**Ad. 2**

Ravnateljica škole Zrinka Šućur upoznaje Školski odbor s promjenom Odluke o početku i završetku nastavne godine, broju radnih dana i trajanju odmora učenika osnovnih i srednjih škola za šk. god. 2019./2020. Realizacija nadoknade uključuje skraćivanje trajanja zimskoga i proljetnog odmora učenika te produljenje nastavne godine. Dani nadoknade su 23. 12. 2019.; 7. 1. – 10. 1. 2020.; 14. 4. – 17. 4.2020.; 18. 6. – 26. 6.2020.

Primjedbi nije bilo te je Školski odbor jednoglasno donio sljedeću:

**Odluku**

**Prihvaća se Odluka o početku i završetku nastavne godine, broju radnih dana i trajanju odmora učenika osnovnih i srednjih škola za šk. god. 2019./2020.**

**Ad. 3**

Ravnateljica škole Zrinka Šućur upoznaje Školski odbor sa tekstom Zamolbe učiteljice Marine Šilović koja moli članove Školskog odbora da joj produže Ugovor o korištenju stana koji se nalazi u školskoj zgradu PŠ Mičevec, Trg kardinala Stepinca 6/1 budući joj je dosadašnji Ugovor istekao. Učiteljica Marina Šilović naslijedila je predmetni stan od oca, koji je također bio djelatnik OŠ Velika Mlaka. Dosadašnji Ugovori sklapali su se na razdoblje od pet godina, no budući se učiteljici bliži odlazak u mirovinu ravnateljica predlaže da se novi Ugovor sklopi do odlaska učiteljice Marine Šilović u mirovinu. Eventualnu novu zamolbu za doživotno korištenje stana učiteljica Marina Šilović morati će uputiti Gradu Velika Gorica.

Primjedbi nije bilo te je Školski odbor jednoglasno donio sljedeću:

**Odluku**

**Daje se suglasnost ravnateljici Škole za sklapanje Ugovora o korištenju stana sa učiteljicom Marinom Šilović, do odlaska radnice u mirovinu.**

**Ad. 4**

Računovotkinja Štefanija Janković objašnjava prisutnim članovima Školskog obora Financijski plan za 2020. godinu. Plan proračuna za 2020. godinu OŠ Velika Mlaka iznosi 10.770.300,00 kn. Razlika između planiranih rashoda i prihoda su opći prihodi i primici Grada Velike Gorice koji se ne vode po pozicijama. Prihodi Grada, izvor 1.1. i 5.6.1. planirani su prema određenim kriterijima i Uputama za izradu proračuna Grada Velike Gorice ( listopad 2019.).

Novosti u Planu proračuna u odnosu na prethodna razdoblja su:

* u plan proračunskog korisnika uvršten je rashod za prijevoz učenika i dodatna ulaganja Grada u građevinske objekte
* novi izvor financiranja 9.2. Pomoći od državne riznice PK za plaće zaposlenika koje financira Ministarstvo znanosti i obrazovanja

Primjedbi nije bilo te je Školski odbor jednoglasno donio sljedeću:

**Odluku**

**Daje se suglasnost na Financijski plan za 2020. godinu.**

**Ad. 5.**

Računovotkinja objašnjava članovima Školskog odbora potrebu donošenja Treće izmjene Plana nabave roba, radova i usluga OŠ Velike Mlaka za 2019. godinu. Budući u Planu nabave za 2019. godinu nismo planirali investicijska ulaganja, točnije PVC stolariju te izradu i postavljanje zaštitnih obloga u sportskoj dvorani, Gradu Velika Gorica poslali smo na suglasnost Treće izmjene Plana nabave u kojoj je nadodana stavka od 50.000,00 kn za PVC stolariju i 40.000,00 kn za izradu i postavljanje zaštitnih obloga u sportskoj dvorani. Grad Velika Gorica suglasan je sa Trećom izmjenom Plana nabave.

Primjedbi nije bilo te je Školski odbor jednoglasno donio sljedeću:

**Odluku**

**Daje se suglasnost na Treću izmjenu Plana nabave roba, radova i usluga Osnovne škole Velika Mlaka za 2019. godinu.**

**Ad. 6**

Tajnica, Tihana Kordić objašnjava članovima Školskog odbora kako je Zakon o zaštiti prijavitelja nepravilnosti stupio na snagu 01. srpnja 2019. godine i njime je uspostavljen cjeloviti sustav zaštite prijavitelja nepravilnosti. Zakon poslodavcima koji zapošljavaju najmanje pedeset osoba propisuje obvezu uspostave unutarnjih kanala za prijavljivanje nepravilnosti i imenovanje povjerljive osobe. Svaki poslodavac koji zapošljava najmanje pedeset osoba mora donijeti opći akt kojim će urediti postupak unutarnjeg prijavljivanja nepravilnosti i dužan je imenovati povjerljivu osobu za zaštitu prijavitelja nepravilnosti. Sam tekst Pravilnika usklađen je sa odredbama Zakona o zaštiti prijavitelja nepravilnosti i stupa na snagu osmog dana od dana objave na oglasnoj ploči Škole i tada će se isti objaviti na web stranici Škole. Povjerljivu osobu sukladno Pravilniku imenovat će odlukom ravnateljica na prijedlog 20 % radnika Škole. Na prijedlog povjerljive osobe ravnateljica će imenovati zamjenika povjerljive osobe.

Primjedbi nije bilo te je Školski odbor jednoglasno donio sljedeću:

**Odluku**

**Daje se suglasnost na prijedlog Pravilnika o postupku unutarnjeg prijavljivanja nepravilnosti i imenovanju povjerljive osobe Osnovne škole Velika Mlaka.**

**Ad. 7**

Tajnica Tihana Kordić objašnjava članovima Školskog odbora kako je potreba donošenja izmjene Pravilnika o postupku zapošljavanja te procjeni i vrednovanju kandidata za zapošljavanje vezana isključivo uz ukidanje ureda državne uprave i prenošenje djelokruga poslova na upravna tijela županije nadležna za poslove obrazovanja.

Primjedbi nije bilo te je Školski odbor jednoglasno donio sljedeću:

**Odluku**

**Daje se suglasnost na Prijedlog izmjene Pravilnika o postupku zapošljavanja te procjeni i vrednovanju kandidata za zapošljavanje.**

Budući da nije bilo daljnjih prijedloga ni pitanja, sjednica je završena u 19,40 sati.

Zapisnik vodila: Zamjenik Predsjednika Školskoga odbora:

Tihana Kordić Tihomir Topolnjak